Diari Oficial de la Generalitat Valenciana


Sumari del DOGV 6976, del 01-03-2013 (2013/2116)

Reforma dels articles 45 i 50 del Reglament de les Corts.
---------------------------------------------------------

Permalink ELI

**https://dogv.gva.es/va/eli/es-vc/alia/2013/02/21/(1)/dof/vci/html**

### Dades del document

Número de DOGV
:   6976

Data del DOGV
:   01-03-2013

Secció del DOGV
:   I. DISPOSICIONS GENERALS

Número del document
:   2013/2116


Data del document
:   21-02-2013

Organisme emissor
:   Corts Valencianes

Tipus de document
:   Anunci

Anàlisi jurídica

 Descriptors 

:   * Corts Valencianes
    * reglament intern
    * comissió permanent
    * Parlament regional
    * legislació

Reforma dels articles 45 i 50 del Reglament de les Corts. [2013/2116]  
El Ple de les Corts, en la sessió realitzada el dia 21 de febrer de 2013, ha debatut la Proposta de reforma dels articles 45 i 50 del Reglament de les Corts.  
Finalment, el Ple de les Corts, en virtut d'allò establert en l'article 21.1 de l'Estatut d'Autonomia i en la disposició final segona del Reglament de les Corts, ha aprovat la següent:  
  
Reforma dels articles 45 i 50 del Reglament de les Corts  
  
Preàmbul  
  
L'article 45 del Reglament de les Corts estableix les comissions permanents que, en cada legislatura, s'han de constituir en la cambra. Així, l'apartat 1 del dit article està dedicat a les comissions permanents legislatives i l'apartat 2 a les comissions permanents no legislatives.  
  
En aquest moment i per mor del dit article existeixen en les Corts onze comissions permanents legislatives amb el mandat imperatiu de reunir-se, com a mínim, una vegada al mes per a substanciar els punts inclosos en l'ordre del dia o, si no n'hi ha, per a tractar les propostes que la presidència de la comissió plantege.  
Com a conseqüència de la inexistència de punts suficients en cada comissió, resulta molt difícil que totes elles puguen complir amb la periodicitat de reunir-se una vegada al mes com a mínim.  
En aquesta situació s'ha trobat la Comissió de Desenvolupament de l'Estatut d'Autonomia de la Comunitat Valenciana que, en tot un any, només s'ha reunit per a constituir-se i triar-ne la Mesa.  
Amb més motiu hem d'afegir que les possibles reformes de l'Estatut les assumeix, tradicionalment, la Comissió Permanent Legislativa de Coordinació, Organització i Règim de les Institucions de la Generalitat, i les iniciatives legislatives que desenvolupen les competències estatutàries es tramiten a través de les comissions permanents legislatives competents en funció de la matèria; només quedarien com a assumptes a tramitar en la referida comissió una sèrie de compareixences referides a competències que, igualment, poden substanciar-se en la Comissió de Coordinació, Organització i Règim de les Institucions de la Generalitat.  
Per tot això sembla raonable suprimir aquesta comissió sense que això signifique, ni puga significar, cap menyscabament del fet autonòmic ni de bon tros del desenvolupament del nostre autogovern. Es deu únicament a la duplicitat de la comesa.  
També figuren en l'article 45 del Reglament, objecte d'aquesta reforma, concretament en l'apartat 2, les comissions permanents no legislatives. Unes es van crear per imperatiu legal i sempre han format part del Reglament; altres van ser incorporades en posteriors reformes reglamentàries atenent els acords adoptats pel Ple, en cada moment, al respecte. Les primeres són les que figuren ordenades de la primera a la quarta i les segones les restants.  
Aquest segon grup de comissions permanents no legislatives no tenen imperatiu legal per a la seua creació ni tampoc periodicitat per a les reunions; tan sols són convocades quan hi ha assumptes que es tramiten a través d'elles. Per això, són susceptibles de supressió.  
  
És propòsit d'aquesta proposició de reforma del Reglament de les Corts, precisament, suprimir aquelles comissions que poden generar duplicitat o que l'experiència ha demostrat, per la seua nul·la o poca activitat, que són prescindibles i les competències poden ser assumides per altres comissions de caràcter permanent, aprimant així l'administració parlamentària en eliminar l'atenció organitzativa i funcional que la seua permanència exigeix.  
Les comissions permanents no legislatives que figuren en l'apartat 2 de l'article 45 ordenades de primera a la quarta tenen totes elles unes competències específiques determinades en l'ordenament jurídic i que, a més, estan arreplegades respectivament en els articles 46, 47, 48 i 49 del RC, el contingut dels quals en justifica la permanència. Igualment, podria considerar-se necessària, encara que no imprescindible, la continuïtat de la Comissió d'Afers Europeus, ja que en formar part la Comunitat Valenciana de l'Europa de les regions sembla convenient mantenir-la.  
Quedaran reduïdes, per tant, a cinc les comissions permanents no legislatives susceptibles de ser suprimides i redistribuïdes les competències en altres de caràcter permanent legislatiu en la manera següent:  
  
Les competències de la comissió permanent no legislativa que se suprimeix de política lingüística poden ser assumides per la Comissió Permanent Legislativa d'Educació i Cultura.  
Se suprimeix la Comissió Permanent no Legislativa de Dona i Polítiques d'Igualtat, les matèries de la qual poden tramitar-se a través de la Comissió Permanent Legislativa de Política Social i Ocupació.  
Igualment se suprimeix la Comissió Permanent no Legislativa de Drets Humans i Tercer Món, les matèries de la qual poden ser tractades en la Comissió Permanent Legislativa de Coordinació, Organització i Règim de les Institucions de la Generalitat.  
Amb la supressió de la Comissió Permanent no Legislativa de Noves Tecnologies i Societat del Coneixement, la Comissió Permanent Legislativa d'Indústria, Comerç i Turisme pot tramitar les iniciatives relacionades amb aquestes matèries.  
Se suprimeix la Comissió Permanent no Legislativa de Seguretat Nuclear, ja que els assumptes relacionats amb aquesta matèria poden substanciar-se en la Comissió de Medi Ambient.  
Com a conseqüència de la supressió de les comissions abans descrites, és necessari modificar també l'article 50 del RC per a eliminar les referències que hi fa, a les dites comissions i, alhora, especificar el mode de funcionament i la composició de la Comissió Permanent no Legislativa d'Afers Europeus. També, es considera convenient establir que aquesta comissió, sense perjudici del procediment regulat en l'article 181 del RC en concordança amb el 61 de l'Estatut d'Autonomia, siga informada de les iniciatives legislatives de la UE en les quals, en el marc de l'aplicació dels principis de subsidiarietat i proporcionalitat, siguen consultades les Corts.  
  
Igualment, com a conseqüència de la modificació de l'article 50 del RC, s'addiciona un article 50 bis que té com a objecte mantenir una important singularitat del Reglament de les Corts de tramitació immediata d'aquelles iniciatives subscrites per tots els grups que estiguen referides a qüestions de drets humans.  
Per tant, la present proposició de reforma dels articles 45 i 50 del Reglament de les Corts consta, a més de l'exposició de motius, de tres articles: primer, segon i tercer; una disposició transitòria; una disposició derogatòria i una disposició final.  
  
Article primer  
Pel qual es modifica l'article 45 del Reglament de les Corts, el text del qual quedarà com segueix:  
1. Són comissions permanents legislatives:  
1.1 Coordinació, Organització i Règim de les Institucions de La Generalitat.  
1.2 Governació i Administració Local.  
1.3 Educació i Cultura.  
1.4 Economia, Pressuposts i Hisenda.  
1.5 Indústria i Comerç, Turisme i Noves Tecnologies.  
1.6 Agricultura, Ramaderia i Pesca.  
1.7 Obres Públiques, Infraestructures i Transports.  
1.8 Política Social, Ocupació i Polítiques d'Igualtat.  
1.9 Sanitat i Consum.  
1.10 Medi Ambient, Aigua i Ordenació del Territori.  
Les comissions permanents legislatives hauran de reunir-se, almenys, una vegada al mes per a substanciar les iniciatives parlamentàries incloses en l'ordre del dia. Si no n'hi ha, es reuniran per tal que els grups parlamentaris puguen manifestar el seu criteri respecte de les propostes que faça la presidència de la comissió, d'acord amb la seua mesa.  
2. Són comissions permanents no legislatives aquelles que hagen de constituir-se per disposició legal i les següents:  
2.1 Reglament.  
2.2 Estatut dels Diputats.  
2.3 Peticions.  
2.4 Govern Interior.  
2.5 Afers Europeus.  
3. La Mesa de les Corts haurà de constituir les comissions permanents a què es refereixen els apartats 1 i 2 d'aquest article dins dels quinze dies següents a la sessió constitutiva de les Corts Valencianes.  
  
  
Article segon  
Pel qual es modifica l'article 50 del Reglament de les Corts, que quedarà amb el text següent:  
1. La Comissió d'Afers Europeus, quant a la seua formació i funcionament, s'ajustarà al que hi ha disposat en l'article 40 d'aquest reglament.  
2. Aquesta comissió coneixerà i tramitarà, si escau, les iniciatives no legislatives relacionades amb la Unió Europea que es plantegen tant pel Consell, pels grups parlamentaris o pels diputats. Així mateix, sense perjudici del procediment que hi ha establert en l'article 181 del Reglament, serà informada d'aquelles iniciatives legislatives de la UE sobre les quals, en el marc de l'aplicació dels mecanismes de control del principi de subsidiarietat i proporcionalitat a què es refereix l'article 61 de l'Estatut d'Autonomia, siguen consultades les Corts.  
  
Article tercer  
Pel qual s'afegeix un article 50 bis al Reglament de les Corts, amb el text següent:  
1. Sense perjudici de la potestat que aquest reglament confereix a la Mesa de les Corts en la tramitació de documents, aquelles iniciatives parlamentàries de caràcter no legislatiu que afecten qüestions de drets humans, que es presenten subscrites conjuntament per tots els grups parlamentaris i que, de forma expressa, en sol·liciten la tramitació a l'empara d'aquest article, seran de tramitació immediata.  
2. La Mesa de les Corts decidirà sobre l'admissibilitat en la seua primera reunió després de la presentació de la iniciativa i, si és el cas, trametrà immediatament la iniciativa a la comissió corresponent, sense perjudici de la publicació posterior. En el mateix acte, el president de les Corts, convocarà la comissió per a substanciar la iniciativa, la qual cosa haurà de comunicar a la presidència de la comissió als efectes oportuns.  
3. Si la iniciativa fóra de les que permeten presentació d'esmenes, s'entendrà que tots els grups parlamentaris renuncien a aquest dret i se'n procedirà al debat sense perjudici de la posterior publicació en el BOC.  
  
DISPOSICIÓ TRANSITÒRIA  
  
Aquelles iniciatives que, a l'entrada en vigor d'aquesta reforma, hagen estat tramitades a alguna de les comissions que se suprimeixen i estiguen pendents de ser substanciades, seran reclamades per la Mesa de les Corts per a assignar-les a la comissió que corresponga.  
  
DISPOSICIÓ DEROGATÒRIA  
  
Queden derogades totes les disposicions que afecten les Corts i que estiguen en contradicció o s'oposen al que hi ha establert en aquesta reforma del Reglament.  
  
DISPOSICIÓ FINAL  
  
La present reforma del Reglament, que té rang de llei, entrarà en vigor el dia 1 del mes següent a la publicació en el Butlletí Oficial de les Corts. Aquesta reforma es publicarà també en el Diari Oficial de la Comunitat Valenciana i en el Butlletí Oficial de l'Estat.  
  
Palau de les Corts, València, 21 de febrer de 2013  
  
El president,  
JUAN GABRIEL COTINO FERRER  
  
El secretari primer,  
ANTONIO CLEMENTE OLIVERT


Còpia Permalink ELI